**Оценка на социалното въздействие от дейността на ТП ДържавнО ЛОВНО стопанство „ШЕРБА“**

*с.Старо Оряхово, Декември 2017 г.*

СЪДЪРЖАНИЕ

[СПИСЪК НА ИЗПОЛЗВАНИТЕ СЪКРАЩЕНИЯ 3](#_Toc443479237)

[РЕЧНИК НА НЯКОИ ПОНЯТИЯ, КОИТО СЕ ИЗПОЛЗВАТ В ДОКЛАДА 4](#_Toc443479238)

[1 ВЪВЕДЕНИЕ 5](#_Toc443479239)

[1.1 НЕОБХОДИМОСТ ОТ ПРОУЧВАНЕТО, ЦЕЛИ И ЗАДАЧИ 5](#_Toc443479240)

[1.2 ИЗПОЛЗВАН ПОДХОД И МЕТОДОЛОГИЯ 7](#_Toc443479241)

[2 РЕЗУЛТАТИ 9](#_Toc443479242)

[2.1 ОБЩА СОЦИАЛНО-ИКОНОМИЧЕСКА ХАРАКТЕРИСТИКА НА РЕГИОНА 9](#_Toc443479243)

[2.2 МЯСТО НА ГОРСКОТО СТОПАНСТВО В МЕСТНОТО РАЗВИТИЕ 10](#_Toc443479244)

[2.3 ОБЩА ХАРАКТЕРИСТИКА НА ДГС И УПРАВЛЕНИЕ НА ТЕРИТОРИЯТА 11](#_Toc443479245)

[2.4 ЗАИНТЕРЕСОВАНИ СТРАНИ 13](#_Toc443479246)

[2.5 ОБХВАТ НА ДЕЙНОСТИТЕ И СФЕРИ НА СОЦИАЛНО ВЪЗДЕЙСТВИЕ 20](#_Toc443479247)

[2.5.1 Достъп до гората и горските ресурси 20](#_Toc443479248)

[2.5.2Зачитане на другите форми на собственост и подкрепа за недържавните горовладелци 20](#_Toc443479249)

[2.5.3Добив на дървесина. Осигуряване на нуждите на местното население с дърва за огрев 21](#_Toc443479250)

[2.5.4 Възпроизводство на горите 22](#_Toc443479251)

[2.5.5 Достъп и ползване на недървесни горски ресурси 22](#_Toc443479252)

[2.5.6 Лов и опазване на дивеча 23](#_Toc443479253)

[2.5.7 Опазване на горите 23](#_Toc443479254)

[2.5.8 Превенция и борба с горските пожари 24](#_Toc443479255)

[2.5.9 Развитие на специфични форми на туризъм, свързани с гората и дейността на ДГС 25](#_Toc443479256)

[2.5.10 Поддържане на разнообразието на екосистемите и опазване на биологичното разнообразие в тях 25](#_Toc443479257)

[2.5.11 Опазване на водите 26](#_Toc443479258)

[2.5.12 Осигуряване на поминък 27](#_Toc443479259)

[2.5.13 Възлагане на дейности в горите. взаимодействие с дърводобивните фирми. 29](#_Toc443479260)

[2.6ПРИНОС НА ДГС КЪМ МЕСТНОТО СОЦИАЛНО И ИКОНОМИЧЕСКО РАЗВИТИЕ 30](#_Toc443479261)

[2.7 КОМУНИКАЦИЯ МЕЖДУ ДГС И ЗАИНТЕРЕСОВАНИТЕ СТРАНИ. ДОСТЪП ДО ИНФОРМАЦИЯ. 31](#_Toc443479262)

[2.8 МЕХАНИЗМИ ЗА ПРЕОДОЛЯВАНЕ НА НЕБЛАГОПРИЯТНИТЕ ЕФЕКТИ 32](#_Toc443479263)

[3 АКТУАЛИЗАЦИЯ НА СОЦИАЛНАТА ОЦЕНКА 39](#_Toc443479264)

[3.1 Актуализиране на списъка на заинтересованите/ засегнатите страни 39](#_Toc443479265)

[3.2 Актуализация на социалната оценка 39](#_Toc443479266)

# СПИСЪК НА ИЗПОЛЗВАНИТЕ СЪКРАЩЕНИЯ

|  |  |
| --- | --- |
| **ВиК** | Водоснабдяване и канализация |
| **ГВКС** | Гори с висока консервационна стойност |
| **ГФ** | Горски фонд |
| **ДГС** | Държавно горско стопанство |
| **ДЛС** | Държавно ловно стопанство |
| **ЗБР** | Закон за биологичното разнообразие |
| **ЗГ** | Закон за горите |
| **ИАГ** | Изпълнителна агенция по горите |
| **ЛРД** | Ловнорибарско дружество |
| **МВР** | Министерство на вътрешните работи |
| **МОСВ** | Министерство на околната среда и водите |
| **НПО** | Неправителствена организация |
| **НСИ** | Национален статистически институт |
| **ОПР** | Общински план за развитие |
| **ОСВ** | Оценка за социалното въздействие |
| **РДГ** | Регионална дирекция по горите |
| **РИОСВ** | Регионална инспекция по околната среда и водите |
| **ТП** | Териториално поделение |
| **СИДП** | Североизточно държавно предприятие |
| **г.** | Година |
| **кв. км.** | квадратни километра |
| **м** | Метра |
| **м.** | Месец |
| **м3** | кубически метра |
| **н. в.** | надморска височина |
| **тел.** | Телефон |
| **ха** | Хектара |
| **FSC** | Forest Stewardship Council (Съвет за стопанисване на горите) |
| **WWF** | World Wildlife Fund (Световен фонд за дивата природа) |

# РЕЧНИК НА НЯКОИ ПОНЯТИЯ, КОИТО СЕ ИЗПОЛЗВАТ В ДОКЛАДА

|  |  |
| --- | --- |
| Заинтересована страна | Всяко лице или група лица, които проявяват интерес, или за които се знае, че имат интерес от дейността на ТП ДЛС „Шерба“ или към управляваната от него територия. Интересът им може да бъде повлиян положително или отрицателно. |
| Засегната страна | Всяко лице или група лица, които са повлияни или потенциално биха били повлияни от дейността на ТП ДЛС „Шерба“ (напр. местни общности, работници, собственици на съседни имоти, местни предприемачи, организации оторизирани да представляват засегнатите страни и др.). |
| Дълбочинно интервю | Метод за събиране на информация, при който даден проблем се изследва обстойно, в дълбочина. Търсят се мнение, отношение, оценки. Провежда се с един човек, т. нар. респондент. |
| Групова дискусия | Метод за събиране на информация, при който се разговаря с няколко респондента едновременно. Търси се мнение, отношение, оценки. Дава повече информация от интервюто, тъй като могат да бъдат изразени различни гледни точки по даден проблем.  |
| Анализ на вторична информация | Метод за събиране на информация, при който се прави преглед на вече налични източници. Такива могат да бъдат доклади, документи, анализи и др. |

# ВЪВЕДЕНИЕ

## НЕОБХОДИМОСТ ОТ ПРОУЧВАНЕТО, ЦЕЛИ И ЗАДАЧИ

В началото на 2012 г. ТП Държавно ловно стопанство (ТП ДЛС) „Шерба” започна процес по привеждане на управлението на горите и земите от горския фонд (ГФ) в съответствие с международно признатите *Принципи и критерии* на *Съвета за стопанисване на горите (FSC).* Като част от процеса бе изготвено проучване на Горите с висока консервационна стойност (ГВКС) на територията, въведени или в процес на въвеждане в управлението са редица процедури и практики допълващи изискванията на националното законодателство и подкрепящи стремежа за постигане на екологично уместно, социално полезно и икономически жизнеспособното управление на горите.

|  |
| --- |
| **10-те принципа за сертификация по системата на FSC®:****Прилагане на законодателството** - спазва се националното законодателство, както и международните договори, конвенции и споразумения, които страната е подписала.**Права на работниците и условия на труд** – поддържа се и/ или се подобрява социалното и икономическото благосъстояние на работниците.**Права на коренното население** (неприложим за България).**Обществени отношения** – осигуряване на принос за поддържането и насърчаването на социалното и икономическо благополучие на местните общности.**Ползи от гората** - горскостопанските дейности осигуряват ефективното използване на целия спектър от продукти и услуги от горите, с което се поддържа и подобрява дългосрочната икономическа стабилност и широк кръг от екологични и социални ползи.**Екологични стойности и въздействия** – осигурено е поддържане, опазване и/или възстановяване на екосистемните услуги и екологичните стойности и не се допускат отрицателните екологични въздействия.**Управленско планиране** – налице са и се прилагат Планиращи документи, служещи за насочване работата на персонала, информиране на засегнатите и заинтересованите страни и обосноваване на управленските решения.**Мониторинг и оценка** - извършва се мониторинг на напредъка за постигане на целите на управление, въздействията от горскостопанските дейности и състоянието на гората.**Високи консервационни стойности** – поддържат се и/или се подобряват високите консервационни стойности в горите.**Осъществяване на горскостопанските дейности** – дейностите в обхвата на сертификация, са планирани и изпълнени в съгласие с икономическите, екологичните и социални политики на Организацията и в съответствие с Принципите и Критериите на FSC®. |

Социалният аспект е широко застъпен в изискванията на *FSC* и е едно от предизвикателствата в ежедневната работа на служителите на ДЛС „Шерба“. Тези предизвикателства са продиктувани от важността на горите за цялото общество и преплитането на различни интереси изискващи активното въвличане и участие на различните заинтересовани страни в устойчиво управление на горските ресурси. В този смисъл изготвянето на оценка за социалното въздействие (ОСВ) от дейността на ДЛС се определя като ключов момент за постигане на съответствие с международните принципи и критерии за отговорно стопанисване на горите, поради което бе инициирано изготвянето на настоящия документ. Цялостният процес по подготовка на ДГС за сертификация се подпомага от международната неправителствена организация WWF – България.

Целта на оценката е да идентифицира и обобщи въздействията, които дейността на ДЛС „Шерба“ оказва пряко или непряко върху местната общност, както и върху по-глобални въпроси, влияещи на социума, като екологичния баланс и здравето на горската екосистема. Конкретни задачи на оценката са:

* Да се идентифицират групите от обществото, които са пряко повлияни от дейността на ДЛС както и другите заинтересовани страни.
* Да се проведат срещи с идентифицираните страни.
* Да се установят основните ефекти/влияние от дейността на ДЛС върху всяка от тези групи.
* Да се оцени достъпът до информация и възможностите за пряка комуникация с местното население и въвличане на местните хора в процесите по планиране на горскостопанските дейности.
* Да се посочат мерки за предотвратяване на негативните ефекти от дейността на ДЛС, които са били идентифицирани;
* Да се предложи механизъм за редовен контакт със заинтересованите/ засегнатите групи с цел да се наблюдава ефективността на посочените мерки.

## ИЗПОЛЗВАН ПОДХОД И МЕТОДОЛОГИЯ

За изпълнение на така формулираните цели и задачи бяха използвани методология и подход, базирани на:

* Преглед и анализ на налична информация и документи.
* Контакти и консултативни срещи с ръководството на ДЛС „Шерба“.
* Посещение на място, дълбочинни интервюта и групови дискусии с представители на местните заинтересовани страни.

Основните сфери на интерес на ОСВ са дефинирани съгласно *Принципи и критерии за управление на горите на FSC*. Това наложи при провеждане на ОСВ да се използват основно качествени методи за събиране на информация:

* консултативни срещи;
* дълбочинни интервюта (чрез срещи и по телефона);
* групови дискусии;
* наблюдение.

Целевите групи са дефинирани съобразно целите и задачите на ОСВ. Определянето им включва два етапа – а) предварителен етап на базата на експертна оценка и б) прецизиране на групите след проведените разговори с ръководството на ДЛС. Като цяло са включени следните основни целеви групи:

* ръководството и работещите в ДЛС „Шерба“;
* представители на държавни институции имащи законови правомощия по осъществяването на контрол на ДЛС и територията управлявана от ДЛС;
* представители на общинската администрация на общината, на чиято територия е разположено ДЛС;
* представители на местното население и горовладелци;
* представители на местния бизнес, свързан с използването на горските ресурси;
* представители на местни организации и асоциации.

Реализацията на ОСВ се проведе в периода 4 - 9.2012 г. и включи:

* Преглед и вторичен анализ на предоставената документация – направен бе преглед на действащите Горскостопански планове на ДЛС „Шерба“, Доклад „Гори с висока консервационна стойност на територията на ТП ДЛС „Шерба“ Общински планове за развитие на общините Долни чифлик и Бяла за периода 2012-2022 г., Стандартът на FSC включващ международните принципи и критерии за стопанисване на горите, както и проекта на Национален стандарт за България, интернет страници със съдържание релевантно на целите и задачите на заданието и др.
* Комуникация с ръководството на ДЛС „Шерба“ – контактът бе осъществен по телефон и ел. поща с цел получаване на информация необходима за ОСВ, а в последствие бяха проведени и срещи със служители на ДЛС.
* Провеждане на срещи и интервюта със засегнати/ заинтересовани страни
* Изготвяне на доклад от ОСВ - Събраната информация бе обобщена и анализирана с оглед експертно установяване на всички дейности в техния пълен обем и интензивност и тяхното позитивно и/или негативно въздействие и направата на оценка до колко ДЛС подпомага/ ограничава пряката комуникация с местното население и въвличане на местните хора в процесите по планиране на горскостопанските дейности. На тази основа са формулирани мерки за предотвратяване на негативните ефекти от дейността на ДЛС и е предложен механизъм за редовен контакт със заинтересованите/ засегнатите групи.

# РЕЗУЛТАТИ

## ОБЩА СОЦИАЛНО-ИКОНОМИЧЕСКА ХАРАКТЕРИСТИКА НА РЕГИОНА

 ТП ДЛС „Шерба“ стопанисва горите и земите от държавния горски фонд в общините гр.Долни чифлик и гр.Бяла от област Варна. В състава на поделението влизат 23 землища.

 ***Община гр.Долни чифлик***

Общата площ на община гр.Долни чифлик е 489,093 кв. км., което е около 12.78 % от територията на област Варна. Населените места в Общината представляват 13,02 % от всички на територията на Варненска област и включват град Долни чифлик и селата Пчелник, Горен чифлик, Гроздьово, Нова шипка, Венелин, Кривини, Солник, Бърдарево, Голица, Булаир, Детелина, Старо Оряхово, Ново Оряхово, Шкорпиловци, Рудник и Юнец. Общината е силно урбанизирана – 34 % от населението живее в града и 66 % в селата, с ясно очертана тенденция за по-нататъшно намаляване на селското население и обезлюдяване на малките села.

По данни на НСИ към 31.12.2011 г., населението на Община Долни чифлик наброява 19 360 жители с тенденция на бавно намаляване (главно в резултат от миграцията към по-големите градове в търсене на работа и отрицателния естествен прираст). Относителният дял на жените в населението е по-голям от този на мъжете, като тази тенденция се запазва в градовете и селата през последните години. Делът на населението в трудоспособна възраст в община Долни чифлик през 2011 г. е 60,55 %, което е близко до средните стойности за страната, но с ясна тенденция за увеличаване процента на населението в над трудоспособна възраст.

На територията на Община Долни чифлик развиват дейност предприятия от почти всички отрасли на икономиката. Общината е специализирана в няколко индустриални направления, които се основават главно на използването на местната суровинна база – хранително-вкусова промишленост, строителство, дървообработваща промишленост, туризъм. Броят на предприятията в община Долни чифлик се увеличава със всяка изминала година.

 ***Община Бяла***

Община Бяла е ситуирана в централната част на Българското Черноморие и това я определя като развиваща се в туристическия отрасъл – хотелиерство и ресторантьорство; селско, ловно и горско стопанство; търговия, ремонт и техническо обслужване на автомобили, на лични вещи и на стоки за домакинството; преработващата промишленост. Заема площ от 162 кв. км и представлява 0,15 % от територията на страната. Община Бяла се състои от 1 град – Бяла, обединяващ икономическите, административните и културно-просветни функции и 5 села – Попович, Дюлино, Господиново, Горица и Самотино. Населението на Общината възлиза на 3 356 жители (ГРАО-2004) с непрекъсната тенденция на намаляване главно поради отрицателен естествен прираст и външна миграция. Делът на населението в трудоспособна възраст е около 56 % с тенденция за увеличаване на населението в над трудоспособна възраст. Възрастовата структура на населението в общината е неблагоприятна. Нараства броят и делът на възрастното население за сметка на това от младите генерации.

## МЯСТО НА ГОРСКОТО СТОПАНСТВО В МЕСТНОТО РАЗВИТИЕ

За нуждите на горското стопанство се използват 766,7 ха от територия на община Долни чифлик, 224,3 ха от територията на община Бяла, което представлява 2,6 % от общата територия на стопанството.По – голямата площ на стопанството са гори със специални функции в това число гори със защитни функции, курортни гори, защитени природни територии и др.

***Таблица: Диференциация по собственост и фондова принадлежност на горите и земите в ДЛС „Шерба“***

|  |  |  |  |  |  |  |  |
| --- | --- | --- | --- | --- | --- | --- | --- |
| **Община** **Град** | **Държавни****гори и** **земи** | **Общински****гори и** **земи[[1]](#footnote-1)** | **Общ. по чл. 19 гори и** **земи** | **Частни****гори и** **земи** | **Религ.****гори и** **земи** | **Юридически****гори и** **земи** | **Общо** |
|  **Д.чифлик** | 27243,3 | 766,7 | 186,1 | 422,6 | - | 38,6 | 28657,3 |
| **Бяла** | 8699,9 | 224,3 |  | 269,3 | - | 106,3 | 9299,8 |
|  | **35943,2** | **991** | **186,1** | **691,9** | **-** | **144,9** | **37957,1** |
| **%** | 94,7% | 2,6% | 0,5% | 1,8% | - | 0,4% | 100% |

***Забележка:*** Горите по чл. 19 са 186,1 в община Долни чифлик само временни общински в т.ч. 184 ха върху земеделски земи останалите върху горска територия.

Дърводобив и дървообработка на територията на общината се извършва от редица фирми, които се разпределят в няколко категории:

* Фирми за продажба на дърва за огрев – 27 броя;
* Дърводелски работилници и преработване на дървесина – 10 броя;
* Продажба на строителни материали – 4 броя;

От данните става ясно, че по-голямата част от фирмите продават дърва за огрев и дървен материал. Малка част от дървесината се обработва на територията на общините.

За територията на Община Бяла, горското стопанство не е структуроопределящ отрасъл и като цяло не попада сред приоритетите на община (съвсем бегло застъпено в ОПР). Заслужава все пак да се отбележи, че като мярка в плана за развитие е включено постепенното преструктуриране на горския фонд и нарастването на дела на местните широколистните видове като важна предпоставка за подобряване екологичното състояние и решаване на част от проблемите с недостига на вода.

## ОБЩА ХАРАКТЕРИСТИКА НА ДЛС И УПРАВЛЕНИЕ НА ТЕРИТОРИЯТА

ДЛС „Шерба“ със седалище в с. Горен чифлик е създадено през 1924 г. С влизането в сила на Закона за горите от 2011 г. е териториално поделение към Североизточно държавно предприятие (СИДП) – Шумен.

Общата площ на горските територии, попадащи в териториалния обхват на ДЛС е 37 957,1 ха, в т. ч. държавни горски територии 35 943,2 ха (94,7 %). Oт общата площ 32 348,9 ха са гори със специални функции (90 %) в това число гори със защитни функции, курортни гори, защитени природни територии и др.

Района на стопанството обхваща източната част на Стара планина , някои от ниските плата на Предбалкана и широката Лонгозна низина по долното течение на р.Камчия. По-голямата си част това е единен горски комплекс с надморска височина е между 1-2 м. н. в. – дюните разположени на брега на Черно море и 550- 561 м. н. в. – по билото на връх Остра чука (529м.н.в.) до двата безименни върха в землището на с.Булаир.

Според класификацията на Събев и Станев (1959) районът на ТП ДЛС “Шерба” попада в Европейско-континенталната климатична област, в Умерено-континенталната климатична подобласт представена от: - Източен климатичен район на Дунавската хълмиста равнина, съответно Долен равнинно-хълмист и хълмисто- предпланински пояс на дъбовите гори( 0-700 м н.в).Съобразно надморската височина територията на стопанството попада в: климатичния район на Северното Черноморие от Черноморската климатична подобласт на Континентално- Средиземноморската климатична област. Климатът на територията на ДЛС “Шерба” е с континентален характер, който е малко смекчен, заради влиянието на Северното Черноморие.Зимата е сравнително мека, пролетта започва късно и е доста хладно , лятото ер сухо и горещо, а есента е по- топла от пролетта и сравнително продължителна.Климатичната характеристика е благоприятна за развитието на естествената дървесна растителност и създадените култури. Разликите в количествените им показатели по подпояси оказват влияние върху продължителността на вегетационния период, върху разпределението на дървесните видове и обособяването на различните типове месторастения. Така в подпояса на крайречните и лонгозни гори (Т-I-1) с надморска височина 0-700 м са формирани свежи до влажни месторастения, върху които са създадени естествени лонгозни гори от полски ясен, бряст и бяла топола с еденични върби и създадени култури от полски ясен, черен орех, чинар, летен дъб и тополи. В подпояса на равнинно-хълмистите дъбови гори (Т-I-2) с надморска височина 0-500 м са формирани предимно богати и среднобогати, сухи и свежи месторастения, заети от благун, цер и зимен дъб, на места с участието на габър, сребролистна липа и планински ясен и еденично от явору шестил, клен, турска леска и други горскоплодни.

Общата лесистост на територията стопанисвана от ДЛС „Шерба“ е 58,7 %. Средният запас на хектар се оценява на 136 м3/ха, а предвиденото годишното ползване по Горскостопански план (от 2011 г. и 2016г.) за 10 годишен период е в размер на 747695 м3 или по 74769 м3 годишно.

Разнообразието на релефа, почвените характеристики и климата обуславят значително биологично разнообразие. Горските екосистеми в района са ценни в икономически, екологичен и социален аспект, тъй като поддържат богат растителен и животински свят и имат важни водорегулиращи, противоерозионни, рекреационни и естетически функции.

Основната част от горите на територията на ТП ДЛС „Шерба” са включени в различните категории ГВКС. В някои случаи един и същи подотдел попада в повече от една консервационна стойност. Това прави гората в този подотдел особено значима за поддържане и повишаване на всички идентифицирани консервационни стойности. В такива случаи се прилагат препоръките и ограниченията за стопанисване и мониторинг, които имат най-строг режим по отношение на прилагането на горскостопанските дейности.

## ЗАИНТЕРЕСОВАНИ СТРАНИ

При проучването бяха идентифицирани следните заинтересовани страни/ групи:

|  |  |  |  |  |
| --- | --- | --- | --- | --- |
| **Заинтересована група** | **Представители** | **Взаимовръзки на представителите на заинтересованата група с ДЛС** | **Степен на социално въздействие на дейностите на ДЛС произтичащи от взаимовръзката със заинтересованата страна****(високо-средно-ниско)** | **Сфери с най-голямо социално въздействие от дейността на ДЛС произтичащи от взаимовръзката със заинтересованата страна** |
| Държавни институции | Изпълнителна агенция по горите Регионална дирекция по горите - Варна | Законови правомощия по осъществяването на контрол върху ДЛС и територията управлявана от ДЛС | средно  | ИАГ чрез структурите ѝ определя държавната политика по управлението на горите в т.ч. социалната и ориентираност; контролира спазването на Закона за горите; контролира разработването и изпълнението на горскостопанските планове; осигуряване на охрана на горските територии. |
|  | Регионална инспекция по околната среда и водите – Варна | Законови правомощия по осъществяването на контрол върху ДЛС и територията управлявана от ДЛС във връзка с изпълнението на екологичното законодателство. | средно | опазване на биологичното разнообразие;опазване на водите; |
|  | Басейнова дирекция - Варна | Управление на водите в Черноморски район в т.ч. в териториите от горския фонд; изпълнение на разпоредбите на Закона за водите | ниско до средно | контрол на състоянието и проводимостта на речните легла в т.ч. превенция от наводнения;контрол на количеството и качеството на водите; |
|  | Дирекция „Инспекция по труда“ - Варна | Спазване на трудовото законодателство | средно | спазване на правилата за безопасност на труда на горските работници;спазване на изисквания на Кодекса на труда за горските работници; |
|  | Районно управление – ............ към Областна дирекция на МВР - Варна | Извършване на оперативно-издирвателна, охранителна, контролна дейност, дейност по разследване иадминистративнонаказателна дейност | средно до високо | контрол на незаконните дейности в горите и разследване на такива; обслужване на спешен тел. 112 в случай на инциденти в горските територии и незаконни дейности; |
|  | Районна служба "Пожарна безопасност и защита на населението" – Долни чифлик | Пожарна безопасност и защита на населението | високо | превенция и борба с горските пожари; |
| Местно население | Кметове на Общини Долни чифлик и Бяла Общински администрации, кметове на населените места  | Осигуряване на базисни нужди на местното население | високо | осигуряване на местното население с дърва за огрев;паша в горите;опазване на водоизточниците за населените места;опазване на местата от значение за местните общности;опазване на местната инфраструктура; |
|  | Физически лица жители на населените места попадащи в обхвата на ДЛС | Осигуряване на горски ресурси за битови нужди | високо | осигуряване на дърва за огрев;паша;защита на личната собственост;осигуряване на свободен достъп до горските територии за туризъм, рекреакция, събиране на недървесни горски продукти за лично ползване;възможности за заетост; |
| Бизнес | Фирми в сферата на горското стопанство | Осъществяване на горскостопанските дейности на терен в т.ч. – дърводобив, залесяване, лесокултурни дейности, строителство и поддръжка на горски пътища; дървообработване | високо | осигуряване на равноправен достъп до дейности възлагани от ДЛС и спазване на свободната конкуренция;осигуряване спазването на безопасността на труда;своевременно разплащане с подизпълнителите; |
|  | Предприемачи в областта на туризма | Ползване на част от горските територии за развитие на туризъм | високо | съобразяване на горскостопанските дейности с туристическите маршрути/ обекти;поддържане на туристическите маршрути в горските територии;осигуряване безопасността на туристите; |
|  | Водоснабдяване и канализация ЕООД – Варна, район ............ и район ............ | Поддържане на водопреносната и водопроводната мрежа в т.ч. преминаващата през горските територии; управление на санитарноохранителните зони | средно до високо | съобразяване на горскостопанските дейности със санитарноохранителните зони и опазване на източниците на питейна вода; |
| Недържавни собственици на гори | Община ............Община ............ | Управление на съседни територии | средно | зачитане на правата на собственост и ползване в т.ч. при ползване/ преминаване на гори стопанисвани от общината; |
|  | Частни горовладелци | Управление на съседни територии | Ниско | зачитане на правата на собственост и ползване в т.ч. при ползване/ преминаване на гори собственост на частни лица; |
| Неправителствен сектор | Ловни дружинки и Ловнорибарски дружества | Лов и опазване на дивеча на територията.Извършват таксация на дивеча.Пряко за заинтересовани от стопанисване на горите (прилагани лесовъдски системи и поддържане на подходяща структура на горите; поддържане на естествена хранителна база за дивеча; поддържане на зони за спокойствие на дивеча). | Високо | съобразяване на горскостопанските дейности по време, място и начин на провеждане с лова и опазването на дивеча; |
|  | Екологични неправителствени организации – WWF - България Българско дружество за защита на птицитеЗелени БалканиБалканиБългарска Фондация „Биоразнообразие“ | Извършват граждански контрол по опазване на биоразнообразието на територията.Разполагат с информация за биоразнообразието на територията.Активни са в изпълнението на проекти свързани с опазване на биоразнообразието и са потенциален партньор в това отношение. | средно | опазване на биологичното разнообразие;партньорство при изпълнение на обществено значими проекти; |

Следва да се има предвид, че списъкът не е изчерпателен и се препоръчва текущото му актуализиране.

## ОБХВАТ НА ДЕЙНОСТИТЕ И СФЕРИ НА СОЦИАЛНО ВЪЗДЕЙСТВИЕ

### Достъп до гората и горските ресурси

Съгласно разпоредбите на Закона за горите достъпът до горските територии е свободен, на собствен риск, при спазване указанията на горската администрация и собственика в случая ДЛС „Шерба“. С разрешителен режим е достъпът във връзка с провеждането на горскостопнаски и ловностопански дейности, както и достъпът до горските разсадници. Със заповед на Директора на РДГ – Варна може временно (до три месеца) да се ограничи или да забрани достъпа до определена горска територия с цел опазването и защитата на горските територии и дивеча или в интерес на здравето и безопасността на гражданите. Ограничено е движението на товарни превозни средства и пътни превозни средства с животинска тяга освен за изпълнението на горскостопански дейности.

От проведените интервюта със заинтересованите страни, не бяха идентифицирани случаи на ограничаване на достъпа до гората извън предвидените по закон случаи от страна на ДЛС „Шерба“.

### Зачитане на другите форми на собственост и подкрепа за недържавните горовладелци

Общата площ на недържавните гори на територията на общините Долни чифлик и Бяла възлиза на близо 991 ха (2,6 % от горските територии), т.е. на лице е слабо преобладаване в Държавния горски фонд. Процесът на възстановяване на горите на територията на ДЛС като цяло може да се счита за приключил.

Подкрепата на ДЛС за недържавните собственици на гори е главно в посока издаването на различни документи (срещу административна такса за услуги) като таксационни описания, препис извлечения и др. ДЛС спомага и за придвижването на преписки до Лесозащитна станция – Варна в случаи на проблеми със здравословното състояние на недържавните гори.

На този етап липсват съществени проблеми по линията на взаимодействие недържавни собственици – ДЛС и не би следвало да се очакват значими противоречия и конфликти и в бъдеще. Като потенциално проблематични могат да бъдат определени случаи в които без знанието на собствениците се осъществява:

* преминаване на ДЛС и негови подизпълнители през недържавни територии;
* използване на недържавни имоти за разполагане на временни складове;
* използване на инфраструктура (пр. общински пътища).

За избягване на конфликтни ситуации, ДЛС следва да търси писмено регламентиране на подобно ползване (пр. чрез подписване на споразумения), като се гарантират необходимите компенсации за ползването.

### Добив на дървесина. Осигуряване на нуждите на местното население с дърва за огрев

Съгласно действащият Горскостопански план общото предвидено ползване на дървесина за 10-годишен период възлиза на 747695 м3 или 74 770 м3 годишно с преобладание на дърва, едрата и средната дървесина. Като цяло това е най-видимата и оценяваната част от дейността на ДЛС „Шерба”, а поради високата степен на зависимост на местното население от дърва за огрев (почти на 100 % в населени места), тя и в бъдеще ще бъде ключова за определяне на отношението на местните хора, местните кметове и общинска администрация към ДЛС.

Към момента няма индикации за съществуващи проблеми в тази област, като според ДЛС местното население е осигурено с необходимите количества. Това в голяма степен се споделя и от представителите на местната власт, макар и да са налице някои сигнали за известно забавяне на доставките (което е възможно да се дължи на междинните доставчици предвид действащата система). Ежегодно от стопанството се добиват по около 15 000 м3 (плътни) дърва за огрев. Кметът на съответното населено място изготвя списък на правоимащите, на базата на който ДЛС прави справка за възможното ползване и определя обекти за съответната година. Случва се, в дадено землище да няма предвидено ползване за конкретната година, което често предизвиква недоволство у част от местното население, макар и възможност за добив да е осигурена в съседно землище.

Задоволяването на местното население с дървесина и най-вече дърва за огрев и в бъдеще ще остане сфера от дейността на ДЛС с висока степен на социално въздействие, като двата основни фактора влияещи върху чувствителността на хората по проблема са количествата и цената. Изключително ниския дял на частните и най-вече общински гори, които не са в състояние да задоволят нуждите, поставят ДЛС под допълнителен натиск и очакванията са да изпълнява преди всичко социална и по-малко икономическа функция.

Проблем би възникнал и в случай на повишаване на цената на дървата за огрев и дървения материал (напр. в резултат на сертификацията). Не особено доброто социално-икономическо положение на населението в региона не би позволило на местните хора да заплащат по-висока цена. Допълнителна пречка би било битуващото сред тях мнение, че „*тези* *придобивки* *им се полагат, защото живеят в и около тази гора*”.

### Възпроизводство на горите

За възпроизводство на горите на територията на ДЛС „Шерба“ се разчита почти изцяло на естественото възобновяване, с което са съобразени и прилаганите лесовъдски системи. Залесяването е съвсем ограничено като за 2017г. са залесени 11,5 ха, а по одобрени Горскостопански планове – 2011-2021 г. и 2016-2026г. е предвидено да се залесят 157,1 ха.

 На територията на стопанството има 2 разсадника – „Чергана“ и „Солник“ като площите на същите е изключена от сертифицирана площ на стопанството.

Предвид на ограничените площи за залесяване, ограничени са и свързаните лесокултурни дейности – попълване, отглеждане и др.

При анализа на тези сфера на дейност на ДЛС не се констатират негативни въздействия, но следва да се има предвид, че залесяването винаги е било приемано като благородна мисия от обществото и като основно задължение за всяко горско стопанство. В този смисъл редуцирането на тази дейност е предпоставка за допълнително наслояване на мнението, че се „*сече масово, а не се залесява*“ (изразено и от някои от местните кметове с по-дългогодишен стаж и пазещи спомени от масовите залесителни практики в страната).

При всички случаи, ДЛС трябва да предприеме целенасочени мерки за разясняване на ползите от естественото възобновяване и да даде гласност на макар и ограничените залесителни кампании.

### Достъп и ползване на недървесни горски ресурси

***Паша***

От страничните ползвания на гората най-важно място заема пашата. Всяка година до края на месец Януари ДЛС „Шерба“ изготвя и представя на кметовете но общините на територията стопанството отдели забранени за паша по населени места.Планът за паша е одобрен от съответните общини в т.ч. по райони. Реално към края на 2017 г., издадените позволителни са за 756 бр. животни и нуждите могат да се считат за задоволени. Поради намаляващият брой на отглежданите домашни животни местното население не е силно зависимо от използването на ресурси за паша на животни.

***Събиране на недървесни горски продукти***

Горскостопанските планове на ДЛС не предвижда добив на лечебни растения билки и др./. За последните 3 години не са издавани разрешителни за комерсиален добив на гъби, билки и сено. Ограничен интерес има от пчелари за разполагане на пчелини.

При проведените интервюта не бяха констатирани и проблеми с ограничаване на достъпа за събиране на недървесни горски продукти за лично ползване, което по закон е свободно.

### Лов и опазване на дивеча

Основните видове дивеч на територията на стопанството са: благороден елен, елен лопатар, сърна, дива свиня, муфлон, чакал, лисица, белка, язовец, златка, невестулка, яребица, пъдпъдък, гривек, гургулица, гугутка, зеленоглава патица, зимно бърне, лятно бърне, горски бекас, обикновенна бекасина и др. Ловът е традиционно занимание за района, като териториите са обособени в 5 ловностопански комплекса – „Шерба“, „Фазанарията“, „Цигански лонгоз“, „Лонгоза“ и „Горска барака“; и 2 ДУ (дивечовъдни участъка) „Лонгоза“ и „Самотино“. Действащи в района са три Ловно-рибарски дружества (ЛРД) „Балкан“, „Варна 2012“ и „Балкан 2012“. В обхвата на ЛРД „Балкан” са включени следните ловностопански райони (ЛСР): Долни чифлик, Кривини, Бърдарево, Дюлино, Господиново, Попович, Бяла, Горица, Шкорпиловци, Рудник, Пчелник, Горен чифлик, Гроздьово, Нова шипка и Голица; в ЛРД“Варна 2012“ е включен ловностопанския район на ЛД Старо Оряхово, а в обхвата на ЛРС „Балкан 2012” е включен ловностопанския район на ЛД Солник.

На територията са регистрирани общо 758 ловци. Всички те са пряко заинтересовани от стопанисването на горите в т.ч. прилагани лесовъдски системи и поддържане на подходяща структура на горите, поддържане на естествена хранителна база за дивеча, поддържане на зони за спокойствие на дивеча и др. Като цяло няма оплаквания от дейността и ръководството на ДЛС и местните ловци оценяват взаимодействието си с ДЛС в положителна насока.

Очакванията на ловците са свързани и с подпомагане на дейността им чрез участие на служители на ДЛС в таксации на дивеча, поддържане на дребно-мащабна инфраструктура, заделяне на средства за подхранване и др. макар и възможностите на ДЛС в това отношение да стават все по-ограничени предвид и действащата нормативна уредба.

### Опазване на горите

Опазването на горските територии от страна на ДЛС се осъществява 2 направления по силата на Закона за горите: предотвратяване и установяване на нарушения. Обект на тази дейност са опазването на териториите от незаконни ползвания и увреждания; спазването на правилата за сеч и другите ползвания от горите; следене за спазването на противопожарните правила и/или предприемане на действия за ограничаване и потушаване на разразили се пожари; следене за появата на болести, вредители и други повреди; опазване на защитените видове животни и растения и следене за спазването на режимите на защитените територии и защитените зони и др. Задължение на служителите на ДЛС е при установяване на данни за извършване на престъпления, свързани с дейностите в горите незабавно да сигнализират органите на МВР и РДГ - Варна и да съдействат за тяхното разкриване. Освен от служители на стопанството, контролът се осъществява и от РДГ – Варна, чрез мобилни групи.

По общо мнение, проблемът с бракониерството на територията не е сериозен и случаите са ограничени. Положително се оценяват и действията на ДЛС в тази насока. Необходимо е да се отбележи обаче, че сред части от местното население битува и мнението, че са налице практики на т.нар. „*покровителствано от горските*“ бракониерство изразяващо се в най-общия случай с добиване на дървесина над позволените количества за даден обект със знанието на служителите на ДЛС. В този смисъл очакванията са за по-стриктен контрол именно относно спазването на правилата за сеч.

Като цяло по оценка на РДГ, стопанствата в района имат известен проблем с компетенцията на персонала от гледна точа съставянето на административните актове. Често те са написани некачествено и е причина да не бъдат уважени от съответните по-горни инстанции. В този смисъл изниква необходимостта от обучения свързани с познаването и прилагането на нормативната уредба, както и за развитието на специфични умения по съставяне на актове.

### Превенция и борба с горските пожари

Превенцията и борбата с горските пожари е една от социално значимите дейности на ДЛС, тъй като за кратко време може да бъде унищожен значителен обществен ресурс, а в някои случаи да бъде засегната сигурността и имуществото на гражданите. Ролята на ДЛС в тази насока се оценява изключително позитивно от обществото, макар и често усилията на служителите на горите за потушаването на даден пожар да остават на по-заден план. През 2017 г. на територията на стопанството няма възникнали пожари. Налице е План за опазване на горите от пожари съгласуван от специална комисия назначена от Областната служба Пожарна безопасност и защита на населението. Осъществява се денонощно наблюдение на горските територии и има сформирана група за бързо реагиране.

### Развитие на специфични форми на туризъм, свързани с гората и дейността на ДГС

ДЛС „Шерба“ не е пряко ангажирано в развиването на туристически дейности. Туристическите обекти и горските територии около тях, част от ДГФ са определени в доклада с горите с висока консервационна стойност на територията на стопанството. Основен проблем пред развитието на туризма в района представлява ниската инициативност и предприемачество на местното население, затруднения достъп и лошото състояние на пътната инфраструктура.

При проведените интервюта с представители на туристическия бранш не бяха идентифицирани силно негативни социални въздействия от дейността на ДЛС. При все това, от туристическите дружества се споменават случаи (като цяло на територията на РДГ Варна) за сеч в близост до чешми и туристически пътеки, както и за случаи на отсичане на дървета с туристическа маркировка.

Необходимо е ДЛС са предприеме по активни мерки за популяризиране на докладите за ГВКС и да потърси информация от туристическите дружества за допълнителни предложения за обекти/ територии, които да бъдат включени като такива с висока консервационна стойност.

### Поддържане на разнообразието на екосистемите и опазване на биологичното разнообразие в тях

Територията на ДЛС "Шерба" е богата на биологично разнообразие доказателство за което са обявените 5 защитени територии (4 защитени местности и 1 природни забележителности) по Закона за защитените територии и 5 защитени зони (3 зони за опазване на местообитанията и 2 зони за опазване на местообитанията на птиците) по ЗБР. В границите на стопанството попадат и резерватите „Камчия“, „Киров дол“ и „Вълчи преход“, които се управляват от РИОСВ - Варна. Данни за защитените територии и биологичното разнообразие в стопанството могат да бъдат открити в Доклада за горите с висока консервационна стойност на територията на ДЛС „Шерба“.

При проведените интервюта със заинтересованите страни не бяха изтъкнати значими негативни социални ефекти в следствие дейността на ДЛС върху биологичното разнообразие. От РИОСВ – Варна бяха повдигнати следните въпроси (важат са всички стопанства в района):

* Само формално и половинчато се спазва Чл. 50 и свързан с него Параграф 3 от Преходните и заключителните разпоредби на ЗЛР. Разделите „Лечебни растения“ в горскостопанските планове са много кратки и неизчерпателни и като цяло липсва изискващата се „*приблизителна оценка на ресурсите и на възможностите за ползване въз основа на теренни изследвания*“. Липсва добра воля и достатъчно инициативност от страна на стопанствата да се поправят тези пропуски в горскостопанските планове и да се изисква задължително от лесоустроителите да са по-прецизни в работата си в това отношение и лечебните растения да бъдат наистина опазвани (каквато е волята на закона).
* Горскостопанските планове и най-вече предвидените видове сечи за конкретни отдели се променят твърде често и това създава изключително административно натоварване за РИОСВ при екологичната оценка на тези промени. Най-честа причини за исканите промени са непрецизното разписване на плановете.
* Горските и ловните стопанства не съдействат в достатъчна степен на РИОСВ за транспортиране и първа помощ при намиране на ранено или безпомощно животно, което в списъците на ЗБР.

Според неправителствени организации, известен проблем за ДЛС (общ за всички стопанства в района) е, че горските служители като цяло не са наясно какви защитени видове се срещат на тяхна територия и не са напълно компетентни по тяхното разпознаване на терен, респ. мерките които следва да бъдат предприети за тяхното опазване. Все пак ДЛС „Шерба“ се сочи като едно от малкото изключения, при които служители са регистрирали гнезда хищни птици и са докладвали за тях.

### Опазване на водите

Водоохранните функции на горите са добре известни сред обществото и ясно се осъзнава, че от адекватното управление/ ползване на горите в голяма степен зависи количеството и качеството както на водите за битови нужди така и на тези за напояване. В потвърждение на това идва и записаното в ОПР за Община ............, че „*постепенното преструктуриране на горския фонд и нарастването на дела на широколистните видове е важна предпоставка за подобряване екологичното състояние и разрешаване на част от проблемите с недостига на вода*“.

Притесненията на местното население са свързани преди всичко със сечите във вододайни зони и в близост до каптажи. Кметовете на населените места са особено чувствителни в това отношение, което налага чрез подходяща комуникация ДЛС да поддържа високо ниво на доверие. Препоръчително е кметовете да бъдат уведомявани и консултирани специално, когато е предвидена сеч в или в близост до вододайна зона. При все изтъкнатите притеснения, на този етап не могат да бъдат идентифицирани негативни социални въздействия от дейността на ДЛС в тази насока.

От Басейнова дирекция „Черноморски район“ бе изтъкнато, че сътрудничеството с ДЛС по въпросите свързани с управлението на водите е на добро ниво, но би било добре изпращаната информация да бъде в ГИС среда, а не на хартия както до сега.

### Осигуряване на поминък

Макар и не структороопределящ отрасъл за общините Долни чифлик и Бяла горският сектор създава възможности за заетост и е източник на доходи за не малка част от населението. Налице са различни социални измерения на въпросите свързани със заетостта осигурявана директно от ДЛС от една страна и от фирмите подизпълнители от друга, поради което тези измерения са разгледани диференцирано.

***ДЛС Шерба.” като работодател***

Към м.12.2017 г., ДЛС “Шерба” осигурява директна заетост на близо 153 човека в т.ч. на ръководни длъжности – 12, специалисти – 6, технически персонал – 23, помощен персонал – 7, персонал зает с услуги на населението (горски и ловни стражари) – 41, квалифицирани производствени работници – 3, машинни оператори – 8, общи работници – 14 и 39 сезонни работници в горското стопанство. Имиджът на стопанството като работодател е изцяло позитивен обусловено до голяма степен от осигуряването на заплати над средните за района, редовното заплащане, изплащането на социални и здравни осигуровки при това върху цялата заплата, гарантирани привилегии като отпуск и болнични, осигуряването на работно облекло, дърва за горене и др. Служителите на стопанството до голяма степен се чувстват “защитени от държавата”, за което способства и подписаният Колективен трудов договор.

Задълженията и отговорностите на служителите са регламентирани в подробно разписани Длъжностни характеристики, осигурени са начални и допълнителни обучения по отношение изпълнението на конкретните им задължения свързани с правилно провеждане на дейностите, съгласно ЗГ и Горскостопанския план. Горските стражари преминават допълнителен курс за правоспособност за носене на оръжие. Освен началния, се извършва и периодичен инструктаж по безопасност на труда.

Води се строга отчетна документация за всички случаи на трудови злополуки и смърт, с регламентирани компенсации за всеки от тях. През последните години в ДЛС “Шерба” няма случай на сериозни трудови злополуки. Има сключен договор със служба по трудова медицина с оглед осигуряване на необходимите условия за здраве и безопасност на труд и е налице изготвена Оценка на риска за различните позиции.

При проведените интервюта не бе докладвано за случаи на дискриминация (полова, религиозна) и сексуален тормоз.

***Горски работници наети от фирмите изпълнители***

Основен проблем пред фирмите ангажирани в горскостопанските дейности и най-вече дърводобива е липсата на работна ръка. Често това води до неизпълнение на сключените договори и санкции за фирмите и по всеобщо мнение в съвсем близко бъдеще може да се стигне до компрометиране изпълнението на планираните горскостопански дейности и дори “цялостен колапс на системата”. Очакванията на фирмите за разрешаване проблема е насочен преди всичко към вземането на необходимите мерки на държавно ниво и по-малко към самото ДЛС. Причините за липсата на работна ръка могат да се търсят в различни направления, но при всички случаи сегашната ситуация е резултат от комбинираното им действие:

* работата като цяло е тежка и все по-малко са онези, които са готови да жертват личния си комфорт;
* работата е недобре платена, резултат от ниските разценки;
* външни причини като липсата на горски пътища, остарялото оборудване, лоши метеорологични условия често водят да ниска производителност респ. заплащане;
* обектите за работа стават все по-трудни и отдалечени;
* обезлюдяване на много от селата от района и ограничен брой на лицата в трудоспособна възраст.

Липсата на работна ръка създава и особени конкурентни взаимоотношения между самите фирми. Често те са принудени да постъпват нелоялно една спрямо друга “изкушавайки” ограничения контингент от работници с по-добри ставки или по-лесни обекти, което води до мигрирането на едни и същи работници от една фирма в друга, често без да са изпълнили задълженията си към предходната фирма.

Друг съществен проблем е квалификацията на работната ръка. Работи се с почти неграмотен контингент, което според собствениците на фирмите води и до неграмотно ползване на гората. Настоящата система за отдаване на обектите от страна на ДЛС не дава дългосрочна сигурност за фирмите изпълнители и те не са склонни да инвестират в своето развитие и най-малко в подобряване на квалификацията на работниците.

Голяма част от наетите работят без договори респ. изплащане на социалните осигуровки, трябва сами да осигуряват оръдията на труда като бензиномотрни триони, гориво за тях, животинска сила за извоз и др. Причината е не само в самите фирми, но и в самите работници, като са налице и абсурдни ситуации, при които работници (главно от ромски произход) отказват сключването на трудови договори, тъй като това автоматически ще ги лиши от социалните плащания за безработица.

### Възлагане на дейности в горите. взаимодействие с дърводобивните фирми.

Възлагането на дейностите в горските територии в т.ч. залесяване и дърводобив става по силата на специална Наредба, която най-общо следва принципите на свободната конкуренция. По силата на Закона за горите, ДЛС може да предостави до една трета от годишното си ползване на дървесина за добив или за преработване на местни фирми, което се оценява положително от последните.

Дърводобивните фирми, работещи в района на ДЛС „Шерба“ като цяло гледат позитивно на работата на стопанството и основната част от негодуванията им са свързани с изисквания произтичащи от националната нормативна уредба, която ДЛС трябва да прилага. Болшинството от фирмите са малки, с по около 20 работника и поставени в условията на свободна конкуренция се чувстват уязвими. По всеобщо мнение в сектора се работи „*ден за ден*“, като системата на възлагане не им дава необходимата сигурност в по-далечен хоризонт. Това силно ограничава възможностите за инвестиции в нова техника, технологии и квалификация на работната ръка. Работи се с морална остаряла техника и неграмотен контингент, което предопределя ниската производителност на труда и ниското качество на изпълнение на дейностите, като последното често води до конфликти със служителите на ДЛС. Допълнителен утежняващ фактор са ниските разценки за добив определени на държавно ниво.

Основен проблем за фирмите е липсата или лошото състояние на съществуващата горскопътна мрежа. ДЛС организира отделни процедури по Закона за обществените поръчки за поддръжка на съществуващата мрежа, но като цяло средствата са недостатъчни. Така на практика често се случва подизпълнителите по дърводобива сами да ремонтират даден път с оглед осигуряване на достъп до обектите за дърводобив без това да е включено в договорите им (там е включено само изграждането на технологичните пътища). На ниво СИДП тече процес по избор на специализирана фирма за строеж на нови пътища, но според местните дърводобивни предприемачи системата ще бъде неадекватна и няма да позволи оперативно разрешаване на възникващи проблеми. Обектите стават все по-трудни за работа и фирмите често са в невъзможност да изпълнят заложеното по договор, за което заплащат съответните неустойки. Разбира се, среща се и обратният случай, при който фирми сключват договори за изпълнение с пълното съзнание, че няма да изпълнят целия обект, съвсем умишлено изработват „лесната“ част от него, изоставят „трудната“ и въпреки наложената неустойка са доволни от спечеленото. В този случай проблема с неизпълнение на планираните дейности рефлектира върху ДЛС.

Фирмите изразяват недоволство и по отношение на често променящата се нормативна уредба и то в техен ущърб. Така например се оценяват въведените нови изисквания за наличие на GPS система в транспортните средства, позволяваща тяхното следене в реално време, като мярка за ограничаване на незаконния дърводобив. Недоволството е свързано преди всичко с необходимостта от допълнителни инвестиции и увеличаване на произтичащата административна тежест. По подобен начин, с изменението на поднормативната уредба към ЗГ е увеличена плътността (на 60 %) на дървата в 1 м3, а реално тя според фирмите е значително по-малка във фигурите обявявани на търг. Това на практика според предприемачите означава индиректно увеличаване на цената на дървата.

Предвид на трудностите с фирмите, ДЛС съвсем скоро може да се окаже в състояние да не може да изпълнява Горскостопанския си план в частта свързана с ползването. Обсъждани са идеи за създаване на собствени бригади, на което местните фирми не гледат с лошо око, но очакванията са самото ДЛС да се изправи пред същите проблеми и най-вече с липсата на квалифицирана работна ръка.

## ПРИНОС НА ДЛС КЪМ МЕСТНОТО СОЦИАЛНО И ИКОНОМИЧЕСКО РАЗВИТИЕ

Участието е местни инициативи и осигуряването на подкрепа за местната общност под различни форми е важен инструмент за поддържане на комуникацията и повишаване на доверието между ДЛС и местната общност. В миналото като част от корпоративната социална отговорност на стопанството са предоставяни дърва за огрев, коледни елхи, фиданки за залесяване, спонсорирани са различни събития. За съжаление с годините активността на ДЛС в тази насока намалява и към момента е ограничена. Съществен проблем произтича от изискването на законодателството изразходването на средства от страна на стопанството, да става чрез открити процедури и така, дори да има желание у ръководството, възможността за финансиране на подобни инициативи е лимитирана. Все пак, в изключително позитивна светлина могат да бъдат изтъкнати най-скорошните действия на ДЛС в тази насока в т.ч.: участие в инициативата „Да почистим България (служители на ДГС са се включили в почистването), осигуряване на дърва за огрев на защитено жилище с.Близнаци, парични дарения на община долни чифлик и народно читалище с.Пчелник.

## КОМУНИКАЦИЯ МЕЖДУ ДГС И ЗАИНТЕРЕСОВАНИТЕ СТРАНИ. ДОСТЪП ДО ИНФОРМАЦИЯ.

По всеобщо мнение комуникацията между заинтересованите страни и ДЛС е на добро ниво. Особено положителни в своите оценки в това отношение са представителите на институциите и местните кметове. В РДГ, като контролна институция, не са постъпвали оплаквания от местните хора заради отношението на служителите на стопанството.

При все това, част от интервюираните считат, че ДЛС „Шерба“, не са достатъчно активни и не търсят взаимодействие и комуникация със заинтересованите освен по темите установени от закона. Така например важни въпроси като опасност и превенция на пожари, опазване на дивеча и биоразнообразието, поведение в горите и др. остават недобре застъпени в стратегията на ДЛС. Липсва цялостна информационна и медийна политика в тази насока. Допълнителни усилия могат да бъдат отделени и във връзките с НПО сектора, сътрудничеството с който може да повиши имиджа на стопанството, а да доведе и до изпълнение на полезни съвместни проекти.

Не са констатирани и съществени проблеми с достъпа до информация. Горскостопанският план, като основен документ за стопанството е публичен и няма случаи на отказ от страна на ДЛС по постъпили искания по Закона за обществен достъп до информация. В своите отговори, служителите се стремят чисто научната информация да се представя в по-достъпен език. Що се касае до техническата част от плана, предоставянето й става чрез заплащане на административна такса, която не се счита за пречка.

## МЕХАНИЗМИ ЗА ПРЕОДОЛЯВАНЕ НА НЕБЛАГОПРИЯТНИТЕ ЕФЕКТИ

За преодоляване на индентифицираните и потенциалните негативни социални въздействия от дейността на ДЛС се предвижда прилагането на следните механизми:

***Механизъм за провеждане на текущи консултации със засегнатите/ заинтересованите страни***

Провеждането на редовни консултации със засегнатите/ заинтересованите страни е от ключово значение за преодоляване на негативните социални въздействия от дейността на ДЛС „Шерба“. В таблицата по-долу са представени начините и сроковете за въвличане на идентифицираните заинтересованите в зависимост от конкретната дейност, за която е определено наличието или потенциалното възникване на негативни социални въздействия в следствие изпълнението ѝ.

|  |  |  |  |
| --- | --- | --- | --- |
| **Заинтересована/ засегната страна** | **Дейност на ДЛС със социално въздействие** | **Начини и средства за въвличане на заинтересованите страни и намаляване на негативните социални въздействия** | **Периодичност/ срокове** |
| **Служители на ДЛС** | Изпълнение на планираните мероприятия | Подобряване на уменията на служителите за изпълнение на горскостопанския план и годишните оперативни планове | Ежегодно |
|  | Осигуряване на здравословни и безопасни условия на труд за персонала на ДЛС | Провеждане на начален, периодичен и текущ инструктаж. | Начален инструктаж – при всеки случай на новопостъпил служителПериодичен инструктаж – на всеки 3 месецаТекущ инструктаж – преди започване на рискови дейности |
|  |  | Предоставяне на лични предпазни средства и специално работно облекло и осигуряване използването им | Ежегоден преглед на наличните лични предпазни средства и специално работно облекло за всеки работникЕжедневен контрол за използване |
|  |  | Изготвяне/ актуализация на оценка на риска за всички работни позиции | Съгласно изискванията на трудовото законодателство (НАРЕДБА № 5 от 11.05.1999 г. за реда, начина и периодичността на извършване на оценка на риска) |
| **Кметове на общините/ населените места** **местно население** | Предоставяни услуги | Изпращане на информация за услугите, които се предлагат на местното население (извадки от Горскостопанския план; маркиране на дървета за сеч; продажба на дървесина; издаване на разрешителни; туристически услуги и др.) | Ежегодно |
|  | Дърводобив | Предоставяне на информацията за местностите и подотделите, в които е планирано ползване през годината и поставянето и на публично място | Ежегодно след окомплектоване на лесосечния фонд и преди започване на теренната работа |
|  | Осигуряване на дърва за огрев | Комуникация с местните кметове за необходимите количества Предоставяне на информация за възможностите за ползване на дърва за огрев от местното население по населени местаРазясняване на правилата за ползване | Ежегодно преди началото на отоплителния сезон |
|  | Паша | Съгласуване на забранените за паша места с общините и кметовете на населените места | Ежегодно |
|  | Използване на химикали и биологични агенти | Изпращане на информация | 2 седмици преди използване |
|  | Управление на Гори с висока консервационна стойност | Предоставяне на възможност за принос по идентифицирането на нови ГВКС и формулиране на мерки за опазването им чрез обявление на уеб страницата/ изпращане на писма  | Текущо |
|  | Достъп до горските ресурси | Уведомяване в случай на въвеждане на ограничения или забрани за достъп до определена горска територия от страна на РДГ | 2 седмици преди въвеждане на ограничението/ забраната |
|  | Използване на общинска инфраструктура (в т.ч. от подизпълнителите) | Писмено регламентиране на предвиденото използване (напр. чрез подписване на споразумения), като се гарантират необходимите компенсации в случай на нанесени щети | Ежегодно |
|  | Наемане на служители/ работници | Уведомяване на местните бюра по труда за свободните работни места и изискванията за образование и квалификацияУведомяване на местните кметове | 1 месец преди наемане на нужния персонал |
|  | Дискутиране на възможности за принос на ДЛС към местното социално и икономическо развитие | Провеждане на срещи с местните кметове и местни лидери (желателно е участието на представители на СИДП) | Ежегодно |
| **Собственици на съседни имоти** | Използване на съседни имоти (пр. за разполагане на временни складове); преминаване през съседни имоти | Писмено регламентиране на предвиденото използване (напр. чрез подписване на споразумения), като се гарантират необходимите компенсации в случай на нанесени щети | 2 седмици преди осъществяване на планираната горскостопанска дейност |
|  | Използване на химикали и биологични агенти | Изпращане на информация | 2 седмици преди използване |
| **Подизпълнители на горскостопанските дейности** | Осигуряване на здравословни и безопасни условия на труд за работниците при всички видове теренни дейности | Изискване от фирмите на:валидна оценка на риска на работните позиции;доказателства за налични лични предпазни средства и специално работно облекло, съответстващо на изискванията за защитно облекло за съответните работни позиции и на броя на работниците, които ще работят по съответния договорКопия от трудови договори на работниците | Като част от всяка тръжна процедура |
|  |  | Провеждане на начален и текущ инструктаж.Изискване на доказателства за проведен начален/ текущ инструктаж от страна на фирмата подизпълнител | Начален инструктаж – преди началото на всяка дейност в конкретен обектТекущ инструктаж – веднъж месечноДоказателства за проведен инструктаж от страна на фирмата – поне веднъж в рамките на изпълнение на договора и/или ежегодно (за дългосрочните договори) |
|  | Възлагане на дейностите | Провеждане на среща с представители на местните фирми за представяне на годишния план на ДЛС и обектите за дърводобив | Ежегодно |
|  |  | Провеждане на среща с представители на подизпълнителите и фирмата, определена за развитие/ поддръжка на горскопътната мрежа за търсене на решения по въпроса с осигуряване на достъп до обектите за дърводобив | Ежегодно |
|  |  | Своевременно разплащане с подизпълнителите/ освобождаване на внесените гаранции | Съгласно условията на подписаните договори |
|  |  | Организиране на срещи за разясняване на промени в нормативната уредба | В случай на промени в нормативната уредба |
|  |  | Иницииране на дискусии на ниво СИДП за повишава на разценките за горскостопанските дейности | Ежегодно |
|  | Използване на химикали и биологични агенти | Изпращане на информация | 2 седмици преди използване |
| **Ловни дружинки и Ловнорибарски дружества** | Дърводобив | Съгласуване на горскостопанските дейности по време, място и начин на провеждане с лова и опазването на дивеча | Преди началото на ловния сезон общо за обектите Ежеседмично преди ловните излети за всеки конкретен обект |
|  | Използване на химикали и биологични агенти | Изпращане на информация | 2 седмици преди използване |
|  | Управление на Гори с висока консервационна стойност | Предоставяне на възможност за принос по идентифицирането на нови ГВКС и формулиране на мерки за опазването им чрез обявление на уеб страницата/ изпращане на писма  | Текущо |
| **ВиК** | Дърводобив | Съгласуване на предвидени обекти за дърводобив попадащи в санитарноохранителните зони, в близост до източници на питейна вода и/или в близост до водопреносна инфраструктура | Ежегодно |
| **Екологични неправителствени организации** | Управление на Гори с висока консервационна стойност | Предоставяне на възможност за принос по идентифицирането на нови ГВКС и формулиране на мерки за опазването им чрез обявление на уеб страницата/ изпращане на писма  | Текущо |
|  | Опазване на биологичното разнообразие | Ангажиране на НПО в подобряване уменията на персонала на ДЛС за разпознаване и опазване за защитени видове | Ежегодно |
|  |  | Търсене на партньорства за изпълнение на проекти | Текущо |

 ***Заб.***: В таблицата на са включени взаимодействията на ДЛС с различните държавни институции, тъй като те са строго регламентирани в различните закони и социалното въздействие резултат от тези взаимодействия е по-скоро индиректно. Не са включени задълженията на ДЛС произтичащи от законодателството. Посочените срокове за минимално допустимите.

***Механизъм за разрешаване на спорове***

Спор е всеки израз на неудовлетворение от страна на човек или организация, представен като оплакване към горското стопанство по отношение на дейността му и/или съблюдаването на правилата на FSC, и по което се очаква отговор. ДЛС следва да разработи и въведе съвкупност от стъпки (процедура) за получаване, регистриране, обработка, проучване и отговор на оплаквания и сигнали, както и за осигуряване на справедливи компенсации в случаите на щети върху собственост и/или човек по отношение на:

* собствеността на горите и земите, правото на ползване или предоставянето на концесии;
* нанесени щети върху собственост на горските работници, случаите на професионални заболявания и трудови злополуки при работа за горското стопанство;
* въздействието на горскостопанските дейности върху местните общности или околната среда.

Процедурата за разрешаване на спорове се разработва с участието на заинтересованите страни като процесът се документира.

***Осигуряване на публичност на ключови документи***

Във връзка със горската сертификация, ДЛС следва да предприеме стъпки по осигуряването на публичност чрез своята уеб страница на:

* процедурите за разрешаване на спорове със засегнати и заинтересовани страни, за подаване на оплаквания и сигнали;
* ангажиментите за недопускане на корупция в т.ч. задължението да не се предлагат или приемат каквито и да било парични или друг тип подкупи;
* писмените документи, отразяващи дългосрочната ангажираност на горското стопанство към принципите и критериите на FSC и свързаните политики и стандарти;
* начините, по които местните общности могат да участват в процеса по планиране на горскостопанските дейности и обекти;
* изготвената Оценка за социалното въздействие от дейността;
* изготвеният Доклад за горите с висока консервационна стойност (с изключение на конфиденциална информация);
* резюме на целите на управление;
* резюме от горскостопанския план (в т. ч. обзорна/тематични карта на горското стопанство) – предоставя се за безплатно за ползване с изключение на конфиденциалната информация;
* резюме на резултатите от провеждания мониторинг (с изключение на конфиденциалната информация).

***Подобряване на информираността на заинтересованите страни относно горската сертификация***

По време на срещите стана ясно, че информираността на всички заинтересовани страни във връзка с предстоящата сертификация на горите е изключително ниска и има множество конкретни въпроси, свързани с нея особено от страна на дърводобивните фирми.

Това налага своевременно да стартира информационна кампания в региона, чиято основна цел следва да бъде разясняване на процеса на сертификация – цели и задачи, процедури, продължителност и др. както и на конкретните изисквания на FSC имащи отношение към съответната заинтересована страна. Основен акцент в кампанията трябва да се постави на конкретни, лесно разбираеми и оценими ползи за местното население и всички заинтересовани страни.

# АКТУАЛИЗАЦИЯ НА СОЦИАЛНАТА ОЦЕНКА

## Актуализиране на списъка на заинтересованите/ засегнатите страни

Списъкът на заинтересованите/ засегнатите страни от дейността на ДЛС страни се актуализира **текущо**. При идентифициране на нови заинтересовани се определят сферите на социално въздействие, негативните ефекти от конкретни дейности на стопанството и се предписват мерки за неутрализирането/ смекчаването им.

## Актуализация на социалната оценка

Оценката за социалното въздействие от дейността на ДЛС „Шерба“ се актуализира **на всеки 5 години**, както и в случаи на съществена промяна в социално-икономическата обстановка в страната/ района.

1. [↑](#footnote-ref-1)